– Sù siorut, che a mi disi svelt, che o vin lavôr.
– Eh, no sai propit cemût començâ, siôr Caporâl… – al tacà il vecjut, strissinant lis peraulis, e cu la vôs plui ruspiose di une scraçule.
– Intant no soi Caporâl, – lu corezè il carabinîr, cun gracie – e ce disial di començâ dal imprin?
Il vecjut, dut tirât dentri tal capot, al si sentà su la cjadree e al poià il cjapelat sui zenoi.
– Lui aial presint chê gleseute, tal mieç dai cjamps, dongje Basandiele?
– Ma… sì… plui o mancul. – i rispuindè chel altri, balonant.
– Ben po, jo o passi simpri par li, cuant che e je fumate. Saial, cu la mê cinccent al è miôr no riscjâ incidents.
– Al fâs ben, al fâs ben… ma che mi disi, par plasê, isal sucedût alc? Aial viodût cualchi forest pôc di sest?
– Ben po siôr Brigadîr, forest, no sai, ma cun chê che mi à petade, al è di sigûr un disgraciât!
– Che a mi conti alore, sù. E che al viodi, che no soi nancje Brigadîr – i disè chel altri, començant a cjapâlu in serietât.
– Alore, – al tacà il vecjut, metintsi a scatarâ subit daûr intal fasolet e ficjantlu sù pe manie – mi soi fermât denant di chest tabernacul, par dî une avemarie e o ai sintût une vôs che a mi clamave.
Il carabinîr al messedave cjartis. Il vecjut al jere simpatic, ma i pareve ancje un pôc fûr cu la cassele.
– Si che – al le indenant chel, scjassant un dêt – o ai viodût saltâ fûr di une criture jenfri doi modons un omenut, picinin tant che une bilite, brut, plen di grumbulis su la muse, e cun dôs orelis lungjis tant che un gneur! Mandi! mi à dit dut content. E jo ce vevio di fâ, siôr Maressial, lu ai saludât!
– E dopo? – i domandà il carabinîr, aromai convint di vê a ce fâ cuntun mat.
– E dopo i ai domandât cui che al jere, no? E saial ce che a mi à rispuindût? Un spirfolet! mi à dit! E jo i ai fat, di po spirfolet, ma ce fâstu achì? Va vie in Cjargne a fâ di code ai cjargnei?” E lui saial ce che a mi à dit, siôr Colonel?
– Ce al aial dit? – i fasè il carabinîr, menant il cjâf.
– Mi à dit, intant, ti ai fate sparî la machine a ti, e pai cjargnei pensarai! E difati mi soi zirât e la mê cinccentute blancje a no si le viodeve plui!
– Ah! – al fasè chel altri, mostrant un tichinin di interès – E cemût isal vignût fin chi? – i domandà – A pît? O si isal fat compagnâ?
– Ben po no! O soi vignût cu la cinccent ve?! – i rispuindè il vecjut, maraveât.
– Ma no je vevie robade il spirfolet! – i fasè l’om de Benemerita, un pôc secjât.
– No robade! Fate sparî! No si le viôt plui.
– Une machine invisibile?
– Ben po, invisibile no dal dut, par ce che jo le viôt, se no cemût fasaressio a montâ parsore?!
– Ah… che mi scusi – i disè di gnûf chel altri, scjafoiantsi par tignî dûr di ridi – E alore ce vino di fâ? Une biele denuncie cuintri il spirfolet par “Cancellazione di Veicolo”?
– Benon! Cussì va ben! Al covente il non, vere?
– Eh sì, che a mi disi. Lui al è il siôr…
– Bepo!
Il carabinîr al scrivè su un A4 ‘bepo’ e po, cun creance, i disè al vecjut di lâ in dilunc. Pene che al fo fûr dal Comant, il zovenot nol podè parâsi di ridi.
Al ridè un pôc mancul, però, cuant che pal barcon, al viodè il vecjut slontanâsi sentât par aiar, a mieç metri di tiere, che al pareve vuidâ une machine trasparente.
O varai viodût mâl, al pensà cun mieze ridade ancjemò tai dincj, ma ancje che mieze e murì, cuant che voltantsi, al viodè che la sô Golf, gnove di pache, e jere sparide.
di Raffaele Serafini
Conte n. 8
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bem_Latn fur_Latn fur_Latn fur_Latn scn_Latn fur_Latn